*****

ΟΓΔΟΗ ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Μαΐου 1988

σχετικά με την εφαρμογή της οδηγίας 72/166/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία των αυτοκινήτων οχημάτων και με τον έλεγχο της υποχρέωσης προς ασφάλιση της ευθύνης αυτής

(Το κείμενο στην ελληνική γλώσσα είναι το μόνο αυθεντικό)

(88/368/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/166/ΕΟΚ του Συμβουλίου της 24ης Απριλίου 1972 περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία των αυτοκινήτων οχημάτων και με τον έλεγχο της υποχρέωσης προς ασφάλιση της ευθύνης αυτής (1), όπως τροποποιήθηκε από την οδηγία 84/5/ΕΟΚ (2), ιδίως το άρθρο 7 παράγραφος 3,

Εκτιμώντας:

ότι, στις 12 Δεκεμβρίου 1973, οι εθνικές ενώσεις ασφαλιστών των εννέα κρατών μελών συνήψαν συμφωνία («Συμπληρωματική συμφωνία») με τα εθνικά γραφεία ασφαλιστών της Σουηδίας, της Φινλανδίας, της Νορβηγίας, της Αυστρίας και της Ελβετίας (3), σύμφωνα με τις αρχές που περιλαμβάνονται στο άρθρο 7 παράγραφος 2 της οδηγίας 72/166/ΕΟΚ σύμφωνα με την οποία τα εθνικά γραφεία ασφαλιστών των κρατών μελών παρέχουν εγγυήσεις σχετικά με το διακανονισμό των απαιτήσεων όσον αφορά ατυχήματα που συμβαίνουν στο έδαφός τους, που προκαλούνται από οχήματα με έδρα το έδαφος ενός από τα τρίτα αυτά κράτη·

ότι η Επιτροπή θέσπισε στη συνέχεια τη δεύτερη απόφαση 74/167/ΕΟΚ (4) σχετικά με την εφαρμογή της οδηγίας 72/166/ΕΟΚ, ζητώντας από κάθε κράτος μέλος να μην πραγματοποιεί ελέγχους από τις 15 Μαΐου 1974 σχετικά με την ασφάλιση της αστικής ευθύνης όσον αφορά οχήματα με έδρα το έδαφος της Σουηδίας, της Φινλανδίας, της Νορβηγίας, της Αυστρίας και της Ελβετίας, τα οποία υπόκεινται στη συμπληρωματική συμφωνία της 12ης Δεκεμβρίου 1973·

ότι, στις 14 Μαρτίου 1986, οι ενώσεις ασφαλιστών της Ισπανίας και της Πορτογαλίας, οι ενώσεις των άλλων κρατών μελών, εκτός της Ελλάδας, και οι ενώσεις της Σουηδίας, της Φινλανδίας, της Νορβηγίας, της Αυστρίας και της Ελβετίας υπέγραψαν προσθήκη στη συμπληρωματική συμφωνία της 12ης Δεκεμβρίου 1973 επεκτείνοντας το πεδίο εφαρμογής της συμφωνίας αυτής ώστε να περιλαμβάνει τις ενώσεις της Ισπανίας και της Πορτογαλίας·

ότι, στις 16 Μαΐου 1986 η Επιτροπή εξέδωσε την πέμπτη απόφαση 86/219/ΕΟΚ (5) σχετικά με την εφαρμογή της οδηγίας 72/166/ΕΟΚ του Συμβουλίου, με την οποία ζητείται, από 1ης Ιουνίου 1986, να σταματήσουν οι εκ μέρους της Ισπανίας και Πορτογαλίας έλεγχοι ασφάλισης αστικής ευθύνης για τα οχήματα με έδρα την Σουηδία, Φινλανδία, Νορβηγία, Αυστρία και Ελβετία, που υπόκεινται στην συμπληρωματική συμφωνία της 12ης Δεκεμβρίου 1973.

ότι, στις 9 Οκτωβρίου 1987, η ένωση ελλήνων ασφαλιστών αυτοκινήτων οχημάτων και οι αντίστοιχες ενώσεις της Σουηδίας, Φινλανδίας, Νορβηγίας, Αυστρίας και Ελβετίας υπέγραψαν δεύτερη προσθήκη στη συμπληρωματική συμφωνία της 12ης Δεκεμβρίου 1973 επεκτείνοντας το πεδίο εφαρμογής της συμφωνίας αυτής ώστε να συμπεριλάβει την ένωση ελλήνων ασφαλιστών·

ότι, συνεπώς, έχουν τηρηθεί οι προϋποθέσεις για την κατάργηση των ελέγχων ασφάλισης αστικής ευθύνης μεταξύ της Ελλάδας και των ανωτέρω κρατών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από την 1η Ιουλίου 1988 η Ελλάδα παύει να διενεργεί ελέγχους ασφάλισης αστικής ευθύνης των οχημάτων που έχουν βάση τη Σουηδία, Φινλανδία, Νορβηγία, Αυστρία και Ελβετία και που υπόκεινται στη συμπληρωματική συμφωνία της 12ης Δεκεμβρίου 1973.

Άρθρο 2

Η Ελλάδα κοινοποιεί αμέσως στην Επιτροπή τα μέτρα που λαμβάνει για την εφαρμογή της εν λόγω απόφασης.

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες, 18 Μαΐου 1988.

Για την Επιτροπή

COCKFIELD

Αντιπρόεδρος

(1) ΕΕ αριθ. L 103 της 2. 5. 1972, σ. 1.

(2) ΕΕ αριθ. L 8 της 11. 1. 1984, σ. 17.

(3) ΕΕ αριθ. L 87 της 30. 3. 1974, σ. 15.

(4) ΕΕ αριθ. L 87 της 30. 3. 1974, σ. 14.

(5) ΕΕ αριθ. L 153 της 7. 6. 1986, σ. 53.